## Pravilnik o načinu vođenja registra udruga ovlaštenih za pružanje besplatne pravne pomoći

### NN 93/2008 (11.8.2008.), Pravilnik o načinu vođenja registra udruga ovlaštenih za pružanje besplatne pravne pomoći

# MINISTARSTVO PRAVOSUĐA

**2949**

Na temelju odredbe članka 17. Zakona o sustavu državne uprave (»Narodne novine«,
broj 75/93, 92/96, 48/99, 15/00, 127/00, 59/01, 190/03 – pročišćeni tekst,
199/03 i 79/09) i članka 12. stavak 6. Zakona o besplatnoj pravnoj pomoći (»
Narodne novine«, broj 62/08), ministrica pravosuđa donosi

## PRAVILNIK

### O NAČINU VOĐENJA REGISTRA UDRUGA OVLAŠTENIH ZA PRUŽANJE BESPLATNE PRAVNE POMOĆI

I. OPĆE ODREDBE

Članak 1.

Ovim Pravilnikom propisuje se oblik i sadržaj registra udruga ovlaštenih za
pružanje primarne pravne pomoći, sadržaj i oblik zahtjeva za upis udruga u
registar udruga ovlaštenih za pružanje primarne pravne pomoći, zahtjeva za upis
promjena u registru udruga ovlaštenih za pružanje primarne pravne pomoći,
sadržaj izvatka iz registra udruga ovlaštenih za pružanje primarne pravne pomoći
te, prestanak ovlasti za pružanje primarne pravne pomoći.

II. REGISTAR UDRUGA OVLAŠTENIH ZA PRUŽANJE PRIMARNE PRAVNE POMOĆI

Članak 2.

(1) Registar udruga ovlaštenih za pružanje primarne pravne pomoći (u daljnjem
tekstu: Registar) vodi Ministarstvo pravosuđa.
(2) Udruge ovlaštene za pružanje primarne pravne pomoći (u daljnjem tekstu:
»ovlaštene udruge«) se upisuju podnošenjem zahtjeva i prilaganjem svih potrebnih
dokumenata prema odredbama ovog Pravilnika.

*Vođenje registra ovlaštenih udruga*
Članak 3.

(1) Registar ovlaštenih udruga sastoji se od registarskih uložaka za svaku
ovlaštenu udrugu posebno, u koje se upisuju podaci o svakoj ovlaštenoj udruzi.
(2) Svaki registarski uložak obilježava se registarskim brojem ovlaštene udruge.
(3) Registarski ulošci iz stavka 1. ovog članka sadrže, za svaki upis posebno,
podatke iz članka 5. ovoga Pravilnika.

*Jedinstvena baza podataka*
Članak 4.

Registri ovlaštenih udruga vode se elektronički i sadrže podatke propisane ovim
pravilnikom.

*Sadržaj registra ovlaštenih udruga*
Članak 5.

(1) U registar ovlaštenih udruga, za svaku ovlaštenu udrugu, upisuju se sljedeći
podaci:
1. registarski broj iz registra udruga,
2. datum upisa u registar udruga,
3. datum podnošenja zahtjeva za upis u registar ovlaštenih udruga
4. datum donošenja rješenja o upisu u registar ovlaštenih udruga
5. naziv (skraćeni naziv),
6. adresa sjedišta (mjesto, ulica i kućni broj),
7. imena i prezimena, osobni identifikacijski brojevi ili MBG i svojstvo osoba
ovlaštenih za zastupanje,
8. pod­ručje na kojem će ovlaštena udruga pružati pravnu pomoć
9. ime i prezime te adresa osobe ovlaštene za pružanje pravne pomoći (upisuje se
za sve osobe ovlaštene za pružanje pravne pomoći kada udruga pruža pravnu pomoć
izvan svog sjedišta)
10. datum polaganja državnog stručnog ispita, pravosudnog ispita ili znanstvenog
zvanja osobe ovlaštene za pružanje pravne pomoći.
11. podaci o radnom mjestu i pravnoj osobi kod koje je stečen potreban staž
nakon polaganja državnog stručnog ispita, pravosudnog ispita ili stjecanja
znanstvenog zvanja.
12. adresa mjesta rada osobe ovlaštene za pružanje pravne pomoći
13. pravni temelj – odnos s udrugom osobe ovlaštene za pružanje pravne pomoći
(radni odnos, ugovor o djelu, ugovor o suradnji)
14. podaci o radnom mjestu osobe ili radno-pravni status osobe ovlaštene za
pružanje pravne pomoći koja nije u radnom odnosu s ovlaštenom udrugom.
(2) U registar ovlaštenih udruga, za svaku ovlaštenu udrugu, upisuju se i podaci
koji se odnose na sve promjene.

*Registarski broj ovlaštene udruge*
Članak 6.

(1) Registarski broj ovlaštene udruge je broj koji se svakoj ovlaštenoj udruzi
određuje pri upisu u registar ovlaštenih udruga.
(2) Registarski broj ovlaštene udruge sastoji se od:
– troznamenkastog broja Ministarstva pravosuđa i
– šesteroznamenkastog rednog broja.
(3) Redni broj određuje Ministarstvo pravosuđa, po redoslijedu otvaranja
registarskih uložaka, sukladno redoslijedu upisa udruga u registar ovlaštenih
udruga.
(4) Udruzi se može odrediti samo jedan registarski broj koji se ne mijenja i
koji se po prestanku ovlasti udruge ne može odrediti drugoj ovlaštenoj udruzi.

*Zbirka isprava ovlaštene udruge*
Članak 7.

(1) Zbirka isprava vodi se za svaku ovlaštenu udrugu upisanu u registar
ovlaštenih udruga.
(2) Zbirka isprava čuva se u omotu izrađenom od tvrdog papira ili drugog
odgovarajućeg materijala. Na omotu zbirke isprava ispisuje se naziv ovlaštene
druge i registarski broj ovlaštene udruge.
(3) U zbirku isprava pohranjuje se:
– obrazac zahtjeva za upis u registar ovlaštenih udruga
– rješenje o upisu u registar ovlaštenih udruga
– obrazac zahtjeva za upis u registar ovlaštenih udruga
– preslika ovjerenog statuta
– popis osoba ovlaštenih za pružanje pravne pomoći
– za svaku od osoba ovlaštenih za pružanje pravne pomoći preslika osobne
iskaznice, preslika diplome pravnog fakulteta, preslika svjedodžbe ili uvjerenja
o položenom pravosudnom ispitu, odnosno svjedodžbe ili uvjerenja o položenom
državnom stručnom ispitu
– za svaku od osoba ovlaštenih za pružanje pravne pomoći ugovor o radu, ugovor o
djelu ili drugi ugovor ili sporazum na temelju kojeg je osigurana suradnja s
udrugom u smislu članka 13. stavak 2. Zakona o besplatnoj pravnoj pomoći
– preslika police osiguranja od odgovornosti za štetu u smislu članka 13. stavka
2. Zakona o besplatnoj pravnoj pomoći
– obrazac zahtjeva za upis promjena u registar ovlaštenih udruga,
– zahtjev za brisanje udruge iz registra ovlaštenih udruga
– zabilješka o pružanju pravne pomoći prema odredbi članka 63. stavka 2. Zakona
o besplatnoj pravnoj pomoći
– rješenje o prestanku ovlasti udruge.

*Upis u registar ovlaštenih udruga*
Članak 8.

(1) Osoba ovlaštena za zastupanje udruge, u ime udruge podnosi Ministarstvu
pravosuđa zahtjev upis u registar ovlaštenih udruga.
(2) Zahtjev se podnosi na obrascu ROU 1 – Zahtjev za upis u Registar ovlaštenih
udruga pri Ministarstvu pravosuđa
(3) Zahtjevu za upis u registar ovlaštenih udruga prilažu se:
– rješenje o upisu u registar ovlaštenih udruga,
– ovjereni statut,
– popis osoba ovlaštenih za pružanje pravne pomoći
– za svaku od osoba ovlaštenih za pružanje pravne pomoći preslika osobne
iskaznice, preslika diplome pravnog fakulteta, preslika svjedodžbe ili uvjerenja
o položenom pravosudnom ispitu, odnosno svjedodžbe ili uvjerenja o položenom
državnom stručnom ispitu
– za svaku od osoba ovlaštenih za pružanje pravne pomoći ugovor o radu, ugovor o
djelu ili drugi ugovor ili sporazum na temelju kojeg je osigurana suradnja s
udrugom u smislu članka 13. stavak 2. Zakona o besplatnoj pravnoj pomoći
– preslika police osiguranja od odgovornosti za štetu u smislu članka 13.
stavak. 2. Zakona o besplatnoj pravnoj pomoći.

Članak 9.

Rješenje o upisu udruge u registar udruga ovlaštenih za pružanje besplatne
pravne pomoći dostavlja se Uredu državne uprave u županiji odnosno Gradu Zagrebu
u kojem je udruga registrirana.

*Upis promjena u registar ovlaštenih udruga*
Članak 10.

(1) Osoba ovlaštena za zastupanje udruge dužna je Ministarstvu pravosuđa
podnijeti prijavu promjene osobe ovlaštene za pružanje pravne pomoći kao i
promjene područja na kojem ovlaštena osoba pruža pravnu pomoć.
(2) Zahtjev za upis promjena u registar ovlaštenih udruga podnosi se na obrascu
ROU 2 – Zahtjev za upis promjena
(3) Zahtjevu iz stavka 2. ovog članka prilažu se:
Podaci o osobi ovlaštenoj za pružanje pravne pomoći koji se podnose i pri upisu
u registar.

*Izvadak iz registra ovlaštenih udruga*
Članak 11.

(1) Ministarstvo pravosuđa, na zahtjev osobe ovlaštene za zastupanje udruge,
izdaje izvadak iz registra ovlaštenih udruga.
(2) Izvadak iz registra ovlaštenih udruga izdaje se, u obliku računalnog ispisa,
na obrascu ROU 3. – Izvadak iz Registra udruga ovlaštenih za pružanje pravne
pomoći pri Ministarstvu pravosuđa
(3) Izvadak iz registra ovlaštenih udruga sadrži sljedeće podatke:
1. registarski broj iz registra udruga,
2. datum upisa u registar udruga,
3. naziv (skraćeni naziv),
4. adresu sjedišta (mjesto, ulica i kućni broj),
5. osobna imena i područje rada osoba ovlaštenih za pružanje besplatne pravne
pomoći,
6. oduzimanje ovlasti za pružanje besplatne pravne pomoći,
7. prestanak ovlasti za pružanje besplatne pravne pomoći.
(4) Izvadak ovjerava ovlaštena osoba u Ministarstvu pravosuđa svojim potpisom i
pečatom.
(5) Izvadak iz registra ovlaštenih udruga sadrži posljednje podatke upisane u
registar udruga.
(6) Na zahtjev suda, drugog tijela državne vlasti ili osobe ovlaštene za
zastupanje udruge, izvadak može sadržavati i podatke o prethodnim promjenama,
koji se upisuju u rubriku »Napomena«.
(7) Nepopunjene rubrike izvatka, prilikom izdavanja, dijagonalno će se
precrtati.

III. PODNOŠENJE ZAHTJEVA, JAVNOST I ČUVANJE REGISTARA OVLAŠTENIH UDRUGA

*Podnošenje zahtjeva za upis u registar ovlaštenih udruga*
Članak 12.

(1) Obrasci zahtjeva za upis i obrasci zahtjeva za upis promjena u registar
ovlaštenih udruga podnose se u dva primjerka.
(2) Obrasci se popunjavaju uredno i čitko.
(3) Podatak o pružanju besplatne pravne pomoći kao jedan od ciljeva udruge mora
biti upisan u statut.

*Javnost registra ovlaštenih udruga*
Članak 13.

(1) Registar ovlaštenih udruga je javan.
(2) Svaka zainteresirana osoba ima pravo uvida u podatke upisane u registar
ovlaštenih udruga, koji je dostupan na web-stranici Ministarstva pravosuđa ili
se uvid obavlja u Ministarstvu pravosuđa uz prisutstvo ovlaštene osobe.
(3) Pravo uvida u zbirke isprava i prepisivanje podataka iz zbirke isprava ima
osoba koja obrazloži postojanje svojeg pravnog interesa.

*Čuvanje registra ovlaštenih
udruga i zbirki isprava*
Članak 14.

(1) Zbirke isprava propisane ovim Pravilnikom smatraju se ispravama trajne
vrijednosti.
(2) Ovlaštena osoba zadužena za vođenje registra dužna je čuvati zbirke isprava
na način da se zaštite od zloporabe, oštećenja ili uništenja.

IV. PRIJELAZNE I ZAVRŠNE ODREDBE

Članak 15.

(1) Obrasci broj 1, 2, 3, čiji je oblik i sadržaj propisan ovim Pravilnikom,
tiskani su uz Pravilnik i čine njegov sastavni dio.
(2) Obrasci iz stavka 1. ovog članka bijele su boje.

Članak 16.

(1) Obrasci propisani ovim Pravilnikom, dostupni su na web-stranici Ministarstva
pravosuđa.
(2) Ovaj Pravilnik stupa na snagu osmog dana od dana objave u »Narodnim
novinama«.

Klasa: 910-01/08-01/304
Urbroj: 514-01/08-1
Zagreb, 17. srpnja 2008.

Ministrica
**Ana Lovrin**, v. r.

![](dodatni/348501.gif)

![](dodatni/348502.gif)

![](dodatni/348503.gif)

Pravilnik, NN 93/2008-2949
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)